ক্ল্যাশ অব ক্ল্যানস
ক্ল্যাশ অব ক্ল্যানস হলো একটি বিনামূল্যের অনলাইন ভিডিও গেম ; তবে অর্থ ব্যয় করে রত্ন (Gem) কিনে এতে দ্রুত উন্নয়ন করা যায়। ২০১২ সালে সুপারসেল এই গেমটি তৈরি করে। বর্তমানে সুপারসেল এর সদর দপ্তর ফিনল্যান্ডের হেলসিঙ্কিতে অবস্থিত। গেমটি ২০১২ সালের ২ আগস্ট আইওএস প্লাটফর্মে মুক্তি দেওয়া হয়। অ্যান্ড্রয়েড প্ল্যাটফর্মে কানাডা ও ফিনল্যান্ডে ২০১৩ সালের ৩০ সেপ্টেম্বর মুক্তি দেওয়া হয় এবং পরবর্তীতে ২০১৩ সালের ৭ অক্টোবর গুগল প্লেতে আন্তর্জাতিকভাবে গেমটি মুক্তি দেওয়া হয়। এটি অত্যন্ত জনপ্রিয় একটি গেম। বর্তমানে এটি গুগল প্লে এর সর্বোচ্চ ডাউনলোড হওয়া গেমের তালিকায় ১৪৭ তম অবস্থানে আছে। এটি এখনো পর্যন্ত সর্বোচ্চ আয় করা গেমগুলোর মধ্যে অন্যতম। ২০১৮ সালের ১৬ নভেম্বর গুগল প্লে-তে গেমটির ডাউনলোড সংখ্যা ৫০০ মিলিয়ন ছাড়িয়ে যায়। বর্তমানে এই গেমের ডাউনলোড সংখ্যা আনুমানিক ৬৫৫ মিলিয়ন। ২০২২ সালে গুগল প্লে গেমস বিটা মুক্তি পাওয়ার পর কোনো এমুলেটর ছাড়াই এই গেমটি পিসি-তে খেলা সম্ভব হয়।